Evald Relander

Evald Kristian Relander (7. tammikuuta 1856 Viipuri – 9. lokakuuta 1926 Viipuri) oli suomalainen opettaja ja koulun- ja pankinjohtaja, joka sai maanviljelysneuvoksen arvonimen.

Relanderin vanhemmat olivat kappalainen Erik Kristian Relander ja Maria Wilhelmina Wahlberg ja puolisot 1882–1898 Gertrud Maria Olsoni ja vuodesta 1900 Wilhelmina (Ina) Kihl. Suomen tasavallan presidentti Lauri Kristian Relander oli Evald Relanderin poika ensimmäisestä avioliitosta. Evald Relander kävi kuusi luokkaa oppikoulua Joensuussa, mutta meni sitten opiskelemaan kauppaoopistoon Turkuun. Sieltä valmistuttuaan hän toimi apuopettajana ja kirjanpitäjänä maanviljelyskoulussa Kurkijoella. Opiskeltuaan kuitenkin vielä Mustialassa hän valmistui sieltä agronomiksi. Toimittuaan Kurkijoella sekä varsinaisena opettajana että koulunjohtajana Relander siirtyi vuonna 1897 Elisenvaaraan perustetun maanviljelyskoulun opettajaksi ja johtajaksi, samoin kuin koulutilan hoitajaksi. Vuonna 1904 sen yhteyteen perustettiin myös karjanhoitokoulu. Relanderilla oli muun ohella useita luottamus- ja järjestötehtäviä ja hän toimi myös Kansallis-Osake-Pankin Elisenvaaran konttorin johtajana vuodesta 1916. Eläkkeelle vuonna 1921 jäänyt Relander sai maanviljelysneuvoksen arvonimen vuonna 1920.

Lähteet

Maanviljelysneuvokset
Suomalaiset opettajat
Suomen koulujen rehtorit
Suomalaiset pankinjohtajat
Suomalaiset maanviljelijät
Vuonna 1856 syntyneet
Vuonna 1926 kuolleet